作者:張鎡
標題:蘭陵王
內容:蓼汀側。朝靄依依弄色。知何許、湘女淡妝，羽節飛來帶秋碧。輕裙素綃織。誰與明璫競飾。無言處、相與溯回，應有柔情正堆積。當年駐香鷁。記草媚羅裙，波映文席。□□□□□□摘。□□□□□，□□□□，斜陽返照暮雨溼。愛天際涼入。愁寂。念疇昔。謾太華峰頂，幽夢尋覓。爾今兩鬢如花白。但一線才思，半星心力。新詞奇句，便做有，怎道得。